春江多大風
作者：方回
朝代：宋

paragraphs: 春江多大風，每盛肯遽微。
吹人雖不寒，崩浪良足唏。
嗔讀揭几帙，妬夢摇齋扉。
况乃駕艫栧，敢與爭狂威。
鬰鬰羈思倦，寥寥遨侶稀。
危陟據隄阜，遐眺窮灣圻。
引雛鵲始大，長笋荻已肥。
草遠安所極，絮殘猶自飛。
睠此惜暮景，感愴將疇依。
去國候屢改，懷人事多違。
袍弊苦膚汗，藥覂懼脈痱。
豈無一杯酒，脯茹與同揮。
道契詎易致，心賞何可幾。
天地身一蟻，舉動有是非。
洶湧復洶湧，四顧吾安歸。